SIRI โชว์พรีเซลล์ 9 เดือนแรกกว่าหมื่นลบ. มั่นใจยอดขายปี 60 ทำนิวไฮแตะ 4 หมื่นลบ.
SIRI โชว์ยอดขาย 9 เดือนแรกแตะ 10,300 ล้านบาท โต 40% จากปีก่อน มั่นใจปีนี้ยอดขายรวมทำนิวไฮแตะ 4 หมื่นล้านบาท จ่อผุด 7 โครงการใหม่ 1.3 หมื่นล้านบาท รับไฮซีซั่นช่วง Q4/60
11 ต.ค. 2560

นายอุทัย อุทัยแสงสุข ประธานผู้บริหารสายงานปฏิบัติการ บริษัท แสนสิริ จำกัด (มหาชน) หรือ SIRI เปิดเผยว่า ปีนี้บริษัททำผลงานได้ค่อนข้างน่าพอใจ จากการพัฒนาอสังหาริมทรัพย์ทั้งแนวราบและคอนโดฯ โดยล่าสุดบริษัทสามารถสร้างยอดขายโครงการแนวราบไปได้แล้วถึง 10,300 ล้านบาท เติบโตจากช่วงเดียวกันในรอบ 9 เดือนของปีก่อนที่มียอดขาย 7,600 ล้านบาท
ทั้งนี้ภาพรวมยอดขายโครงการแนวราบของแสนสิริ โดยเฉพาะที่อยู่อาศัยประเภทบ้านเดี่ยวในช่วง 9 เดือนที่ผ่านมามีแนวโน้มการเติบโตที่ดี สามารถสร้างยอดขายได้แล้วถึง 10,300 ล้านบาท เติบโตขึ้นถึงเกือบ40% จากช่วงเดียวกันของปีก่อน
โดยโครงการแนวราบที่ได้รับการตอบรับดีได้แก่ โครงการ เศรษฐสิริ แจ้งวัฒนะ-ประชาชื่น 2 ซึ่งเปิดการขายในช่วงปลายเดือนกันยายนที่ผ่านมาสามารถทำยอดขายในช่วงเปิดพรีเซลล์ 2 วัน ไปได้ถึง 400 ล้านบาท โดยบ้านที่ได้รับการตอบรับจากลูกค้ามากที่สุดอยู่ในระดับราคา 25 ล้านบาทขึ้นไป
นอกจากนี้ โครงการบ้านเดี่ยว บุราสิริ ราชพฤกษ์ 345 และโครงการเศรษฐสิริ จรัญฯ – ปิ่นเกล้า รวมถึงโครงการเศรษฐสิริ  กรุงเทพกรีฑา ก็มียอดขายและการตอบรับที่ดีด้วยเช่นกัน
“สาเหตุที่ตลาดอสังหาฯ ตอบรับโครงการบ้านเดี่ยวซึ่งตั้งอยู่ในทำเลรอบนอกกรุงเทพฯ เป็นอย่างดี เนื่องจากการขยายโครงการรถไฟฟ้าสายต่างๆ ที่เริ่มเป็นรูปธรรม มีความคืบหน้ามากขึ้น อาทิ รถไฟฟ้าสายสีเขียว (หมอชิต – สะพานใหม่ – คูคต) ซึ่งมีความคืบหน้าไปมาก รวมถึงการเชื่อมต่อระบบรถไฟฟ้ามหานคร สายเฉลิมรัชมงคล (สายสีน้ำเงิน) และสายฉลองรัชธรรม (สายสีม่วง) ช่วงเตาปูน – บางซื่อ บริเวณจุดเชื่อมต่อหนึ่งสถานี จากสถานีเตาปูนมายังสถานีบางซื่อ ระยะทาง 1.2 กิโลเมตร ซึ่งเปิดให้บริการแล้วยังส่งผลให้ โครงการทาวน์ อเวนิว เมิร์จ รัตนาธิเบศร์ ซึ่งอยู่ใกล้รถไฟฟ้าสายสีม่วง สถานีสามแยกบางใหญ่มากที่สุด เพียง 600 เมตร จากสถานีรถไฟฟ้าถึงโครงการได้รับการตอบรับที่ดีตามไปด้วยเช่นกัน นอกจากนี้แรงหนุนจากภาวะเศรษฐกิจที่เริ่มมีแนวโน้มดีขึ้น ยังส่งผลให้ผู้บริโภคมีความมั่นใจในการตัดสินใจซื้อมากขึ้นด้วย” นายอุทัย กล่าว
ตามแผนธุรกิจในปีนี้ แสนสิริมีแผนเปิดตัวโครงการที่อยู่อาศัยแนวราบทั้งหมด 11 โครงการ มูลค่า 19,300 ล้านบาท แบ่งเป็นการพัฒนาโครงการบ้านเดี่ยว 9 โครงการ โครงการทาวเฮาส์ 1 โครงการ และโครงการอาคารพาณิชย์ 1 โครงการ
โดยในไตรมาส 4/2560 ซึ่งเป็นช่วงไฮซีซั่นของการขายบริษัทมีแผนเปิดตัวโครงการแนวราบใหม่อีกจำนวนทั้งสิ้น 7 โครงการ มูลค่ารวม 13,000 ล้านบาท อีกทั้งยังเตรียมเปิดตัวแบรนด์โครงการใหม่ในช่วงไตรมาสสุดท้ายของปีนี้ด้วย ซึ่งเมื่อรวมกับยอดขายแนวราบที่ทำได้แล้วถึง 10,300 ล้านบาท หรือคิดเป็น 70% จากเป้าหมายยอดขายโครงการแนวราบที่วางไว้ 15,000 ล้านบาท จะส่งผลให้ยอดขายพรีเซลล์รวมเป็นตามเป้าหมายที่มีการปรับเพิ่ม จากเดิมที่ตั้งไว้ 36,000 ล้านบาท เป็นเป้าหมายใหม่ 40,000 ล้านบาท ในปลายปีนี้ได้อย่างแน่นอน